2011/0188 (NLE)

Предложение за

РЕШЕНИЕ НА СЪВЕТА

относно становището на Европейския съюз във връзка с проекта на правило на Икономическата комисия за Европа на Организацията на обединените нации относно безопасността на пешеходците и проекта на правило на Икономическата комисия за Европа на Организацията на обединените нации относно светодиодните (LED) светлинни източници, както и във връзка с неговите поправки

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 година“)[1], и по-специално член 4, параграф 2, първо тире от него,

като взе предвид предложението на Европейската комисия,

като взе предвид становището на Европейския парламент[2],

като има предвид, че:

1. С формулирането на стандартизирани изисквания в проекта на правило на Икономическата комисия за Европа (ИКЕ) на Организацията на обединените нации относно предписания за одобрението на превозни средства по отношение на безопасността на пешеходците[3] и с изготвянето на проекта на правило на ИКЕ на ООН относно предписания за одобрението на превозни средства по отношение на светодиодните (LED) светлинни източници[4] се цели премахването на техническите бариери пред търговията с моторни превозни средства между страните по ревизираното споразумение от 1958 г., като се гарантира, че тези превозни средства осигуряват висока степен на безопасност и защита.

2. Целесъобразно е да бъде формулирано становище на Европейския съюз по отношение на упоменатите проекти на правила и впоследствие да се предвиди възможността Европейският съюз, представляван от Европейската комисия, да гласува в подкрепа на тези проекти.

3. Европейската комисия счита, че проектите на правила относно безопасността на пешеходците и относно светодиодните (LED) светлинни източници следва да бъдат включени в системата на Европейския съюз за одобрение на типа на моторни превозни средства,

ПРИЕ НАСТОЯЩОТО РЕШЕНИЕ:

Член 1

С настоящото се одобрява проектът на правило на ИКЕ на ООН относно безопасността на пешеходците, съдържащ се в документ ECЕ TRANS/WP.29/2010/127.

Член 2

С настоящото се одобрява проектът на правило на ИКЕ на ООН относно светодиодните (LED) светлинни източници, съдържащ се в документ ECE TRANS/WP. 29/2010/44.

Член 3

На предстоящото заседание на Административния комитет на Световния форум за хармонизация на регулаторната уредба за превозните средства Европейският съюз, представляван от Комисията, гласува в подкрепа на проектите на правила на ИКЕ на ООН, упоменати в членове 1 и 2.

Член 4

С оглед разпоредбите на членове 35 и 36 от Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства, се признава еквивалентността на изискванията на проектите на правила на ИКЕ на ООН относно безопасността на пешеходците и изискванията, определени в приложение I, точки 3.1, 3.3, 3.4 и 3.5 от Регламент (ЕО) № 78/2009 на Европейския парламент и на Съвета относно типовото одобрение на моторни превозни средства по отношение на защитата на пешеходците и на останалите уязвими участници в движението по пътищата[5].

Член 5

Проектите на правила на ИКЕ на ООН относно безопасността на пешеходците и относно светодиодните (LED) светлинни източници стават част от системата на Европейския съюз за одобрение на типа на моторните превозни средства.

Съставено в Брюксел на […] година.

За Съвета

Председател

[1] OВ L 346, 17.12.1997 г., стр. 78.

[2] ОВ (…) (още не е публикувано).

[3] Документ ECE TRANS/WP.29/2010/127 на ИКЕ на ООН.

[4] Документ ECE TRANS/WP.29/2010/44 на ИКЕ на ООН.

[5] OВ L 35, 4.2.2009 г., стр. 1.